**Fekau taua o te Tulaga 3 mo matua**

# Fakamatalaga ke fehoahoani ki au fuafuaga mo te Tulaga Fakailo 3

Ko Niuhila ka meki ifo ki lalo ki te Tulaga Fakailo 3 i te 11:59 ite afiafi Aho Gafua 27 April.

Ko tatou uma e tatau ke fakaauau pea a tatou galuega fakatahi ke taofia te pipihi o te famai COVID-19.

# E a tatou fakatahi te galuega

Ko tatou kua i te Tulaga Fakailo 3 i te aho Lua 28 Apelila. Ite aho 11 o Me, e toe iloilo ai e te Mālo te tulaga tenei. I te Tulaga 3, eiei lava na mea e nofo puipuia ai ki tatou. Ko ki latou e mafai ke galulue i na fale e fautuagia ke fai pea na galuega i na fale. Ko tamaiti uma ma na talavou e mafai ke fai a latou mea ākoga i na fale, e tatau nonofo pea i nā fale.

**Kafai koe e hē faigaluega, pe hei te āoga, e hē koleni pe fakamalohi tino, e hē fakatau ni mea tatau veia ni meakai (e aofia ai nā meakai fakatau i nā falekaiga), ko koe la e tatau ke nofo i te fale – veia lava ko te Tulaga Fakailo 4.**

Tulaga Fakailo 3 ([Alert Level 3 – covid19.govt.nz](https://covid19.govt.nz/latest-updates/new-zealand-be-at-alert-level-3-from-tuesday-28-april/))

Ko he taimi faigata tenei mo tatou uma lele. Ko tatou e galulue ma manuia fakatatahi. Talanoa pea ki nā uo ma kaiga, kikila fakalelei to ola lelei venā oi alofa foki ki nā tahi tino. Ko nā ākoga kamata, nā vahega matutua pe ko nā kura, ma te Matāeke o Akoakoga, e galulue fakatahi ke fehoahoani ma lagolago au tamaiti i te taimi tenei.

# Nofo i te fale, fakaāuau to ākoakogia

E tumau lava na fautuaga faka te ola mālōlō o tagata lautele ki te COVID-19, ke tauhihi ke taumamao to va ma nā tahi tino venā ke na he tokalahi na tino e fakapili koe ki ei kafai e tala ki tua to liko. Ite Tulaga Fakailo 3 ko tamaiti ma o latou matua e fautuagia ke fai pea a latou galuega ma nā mea ākoga i o latou fale kafai e mafai.

E mafai lava ke fakaāuau nā mea āoga a tamāiti e fakaāogā ai te Home Learning, TV, nā tuhi āoga nā tufa atu ki nā fale, te kupega o te Learning from Home ma te kupega a te Ki Ao Te Mārama.

Fakamatalaga ki nā akoākoga e fai i na fale ([Information on distance learning](http://education.govt.nz/covid-19/distance-learning/))

<https://learningfromhome.govt.nz/pacific-communities/tokelau>

Ko te faiākoga o tau tamaiti e takitaki e ia nā mea ākoga, ma lagolago ma fehoahoani atu ki te akoakogia o tau tamaiti i te fale. E fakaauau lava nā fehoahoaniga mo nā fanau kāfai e kitea e te faiākoga he mea pe ni mea e aogā mo te latou akoakogia. Talanoa ki te faiākoga o tau tamaiti kāfai e iei he mea tau akoakoga e popole ai koe.

# Ko nā ākoga ma nā ākoga kāmata e tatala mo nā tino e manakomia auā ka toe olo ki nā galuega.

E matou iloa te tulaga e iei ai ki te toe foki atu onā tahi matua ma nā matua-tauhi ki nā galuega. E iei foki nā matua e hē iei ni tino ke fehoahoani ke taukikilagia a latou fanau ke nonofo inā fale ma fai ai na mea ākoga.

**Ko nā ākoga ma nā ākoga kāmata e tatala ki nā tamaiti ākoga ma tamaiti talavou e pa atu ki te Tauhaga 10.** Ko he auala tenei e fehoahoani ai ki nā kāiga e hē mafai ke fai nā galuega i nā fale. **Ko nā tamaiti talavou e ite tauhaga 11-13 e fakaauau na akoakoga i nā fale.**

Ko te ākoga kamata ākoga pe ko te kura a tau tamaiti e galulue fakatahi ma te Mataeke o Akoakoga fakatahi ai ma te kaufaigaluega a te ola mālōlō, ke mautinoa ko tamaiti uma e maua pea he hokotaga ki nā akoakoga, ko a latou mea ākoga foki e fai i he tulaga lelei e talafegai ma nā takiala a te ola mālōlō mo tagata lautele.

E he iei ni fehoahoaniga mo te taukikilagia o tamaiti kafai e uma nā āoga i nā aho takitahi i te Tulaga Fakailo 3. Eiei na ākoga pe ni ākoga kamata e ōno tuai toe tatala kae e logo atu koe ete āoga a tau tamaiti pe vehea lava a latou fuafuaga ka iei.

E fia iloa e nā āoga ma nā āoga kāmata, pe ko ai na tamaiti e olo ki nā ākoga, ākoga kamata pe ko te kura pe ko ai foki te manakomia ni auala tāvale ke olo ai ki te ākoga. E ōno fakafehiligia koe e te ākoga a tau tamaiti pe fofou au tamaiti ke olo ki te ākoga pe ko te ākoga kamata o na ai ko koe ka toe fano ki te galuega. Fakamolemole oi tali vave mai kae ke peleni ma fai agai ki ei he fuafuaga.

Matau ko la fakamolemole, kafai ko tau tamaiti e havali ki te ākoga, ka iei he tamā huiga. Ko tau tamaiti e ōno kehe te potu ka iei ai, pe ka kehe foki tona faiākoga, ma ko nā taimi kamata ma nā taimi e tukua ai nā ākoga e ōno hui ma kehe foki.

Ko te fautuaga mai te Ola Mālōlō mo te ola lelei o tagata, ko nā ākoga kamata, ākoga ma kura a tamaiti inā tauhaga e kamata atu i lalo ke pa ki te tauhaga 10, e haogalēmū i te Tulaga Fakailo 3, ona ai e faigofie ke taukikilagia ia tamaiti venā te latou hikomaga. Ko tona uiga, e faigofie ke tauhihi ki te va e mamao ai te tahi tamaiti kite tahi tamaiti, e faigofie ke kikilagia ia tamaiti ke fai na mea e puipuia ai mai na hiama vēia ke fafano lelei o latou lima, fakatahi ai la e faigofie ke hakili ma fakahokotaki ia tamaiti kafai eiei he tino i te ākoga kua maua i te famai.

Fakamatalaga o akoākoga i te Tulaga Fakailo 3

([Alert Level 3 information on education – covid19.govt.nz](https://covid19.govt.nz/alert-system/alert-level-3/#education))

 https://education.govt.nz/assets/COVID919-files/Alert-Level-3-FAQs-Tokelaun.docx

**Vitio talanoaga ma te pule o te Mataeke o te Ola Mālōlō** with Dr Ashley Bloomfield

https://livestream.com/accounts/26834806/events/9097573/videos/204903850/player

Ko nā tamaiti ma nā tamaiti talavou uma iēia e ōno tauaāle lahi kafai e maua ite COVID-19, e tatau ke nonofo i nā fale oi fakaauau ai a latou akoakoga.

Fakamolemole oi feaoki lava i nā kogāfenua e nonofo ai. Feoaki oioti lava i te va o na kogāfenua kafai e olo ki nā galuega pe kave nā tamaiti ki nā ākoga.

Nofo ite fale kafai ia koe pe ko hau tamaiti e tauale. Kafai he tamaiti e hau ki te ākoga pe ko te ākoga kamata kae tauale, e toe uga ki te fale. Fakamolemole taumafai koe nahe feoaki inā auala tāvale fakamua (public transport) kafai ia koe pe ko hau tamaiti e tauale, pe kafai foki ko koe e fakatali ki he lipoti o hō hiakiga ki te COVID-19, venā ai foki kafai ko koe e fautuagia ke nofo-kehea (self-isolate).

***Kafai tau tamaiti e ihe āoga maualuga (veia he univehite pe hē polytech)***

I lalo o te Tulaga Fakailo 3, ko nā ākoga a nā ākoga maualuluga e tatala oioti lava mo ni akoakoga fakatapulā. E fakaauau lava na akoakoga a te tokalahiga o tamaiti ākoga ke fai i nā fale fakaaoga ai te initaneti (Distance learning).

Fakamatalaga o akoākoga i te Tulaga Fakailo 3

[Alert Level 3 information on education – covid19.govt.nz](https://covid19.govt.nz/alert-system/alert-level-3/#education)

# E tatau foki ia matua ke peleni

E ke iloa lava e koe nā mea e fetaui lelei mo tau fanau venā na mea e aogā mo te ola mālōlō lelei o tō kaiga i hō he tulaga e iei. I lalo o te Tulaga Fakailo 3, e mafai ke tala mālie atu ki fafo tō liko – kae taumafai ke taigole ma puipuia lelei. Opotia ki loto o tō liko ni tino e mafai ke fehoahoani atu ke kikilagia tau fanau kafai koe e fano ki te galuega pe mafai ke taukikilagia na akoakoga fai i te fale.

**Pepa hiaki mo matua ki te hauniuni atu mo te Tulaga o te**

**Levolo 3**

**E manakomia ia matua ke fai ni a latou peleni**

E ke iloagia te mea e lelei ma talafeagai mo koe ma tau fanau kae maihe to kaiga ite koutou hoifua maloloina. Ko na huiga i lalo o te Tulaga o te Levolo 3 ka mafai ke fakafueafa tau liko – kae taumafai ke nahe hona fuaefa. E kē mafaia oi kaumai ni tino e kē iloa e mafai ke hapoti atu kite faiga o au galuega pe taukikila foki e kilatou ia tamaiti kae fai a latou mea ākoga.

**Mo te haogalemū:**

* Nonofo i te fale kafai koe pe ko hau tamaiti e tauale. Kafai tau tamaiti e fanatu ki te ākoga kae tauale, e toe fakaliliu atu ki te fale.
* E tatau ke nofo ite fale na tamaiti e maua gofie ina famai ma fai ai a latou mea ākoga.
* Na he fakaaogagia e koe pe ko tau tamaiti na auala veia kona pahi kafai koutou e tauale.

**Fakatauā fehoahoani:**

* Fakaauau tō faigaluega pe ko tō nofo akoako mai te kaiga kafai e mafai.
* Kafai koe ka toe liliu ki te galuega:
	+ Fakaopopo mai ni tino o tō kaiga ki tau liko ke mafai ke hapoti ma fehoahoani atu kiā te koe kafai koe ka toe liliu ki te galuega pe fehoahoani foki ki tau fanau ma te latou nofo akoako mai te kaiga.
	+ Fakaopoopo oioti na tino e ke iloa e hē afaina ai te koutou haogalemū.
* E tatau te ākoga a tau tamaiti ke fai he latou peleni, kafai ko tau tamaiti ka e manakomia ke fano ki te ākoga. Ka fakafehōtaki atu koe e ki latou ke
	+ Fakamautinoa pe ko āfea te toe tatala ai te ākoga.
	+ Fakamautinoa pe ake tau tamaiti.
	+ Fakamautinoa pe manakomia e koe he auala kite ākoga.
	+ Fakamautinoa na taimi e momoli atu ai ma toe piki ai.
* Hiaki pe tatau ke kavatu ni meakai ma tau tamaiti ki te ākoga.

**Kafai ko tau tamaiti e ake ki te ākoga pe ko na ākoga kamata:**

* E tāua te tūmāmā.
	+ Fakamanatu ki tau tamaiti te tāua o te fakataunukuga o na vaega uma o te tūmāmā i taimi uma - fufulu ma holo na lima, tale ki te gauga o te tulilima, na he tago ki ona foliga, ma fakaaoga na mea fufulu lima.
	+ Fakailoa ki tau tamaiti ko te fakamāmāga ma te fufuluga o te latou ākoga ma na potu ākoga ka fakataunuku i te lahiga o taimi i na aho takitahi.
	+ Talanoa ki tau tamaiti te tāua o te kai o tana meakai ma inu tana vai inu e ia oioti ma nahe fokia ni mea ma iētahi tamaiti, pe tago foki ia ki a latou meakai/vai inu.
	+ Fakailoa ki tau tamaiti kafai e fehili atu, e iēi na tino kua filifilia e kilatou ke fai ni ō latou mea tātāo mata/gutu/ihu. Fakamālohia ki ei ke fakaaloalo ki na tino iēna auā ko iētahi tino e fakaaogā e kilatou na mea pupuni mata/gutu/ihu ona ko ta latou tū ma te latou aganuku, ka ko iētahi e fai e kilatou mo te puipuiga o te hoifua maloloina.
* Auala ki te ākoga:
	+ Fakamālamalama ki tau tamaiti te tāua o tona tauhihi ki na taimi kua fakatātia mo tona taunuku ki te ākoga vena tona toe teka kehe mai ma te ākoga.
	+ Fakamālamalama ki tau tamaiti pe aiheā ka hē mafai ai koe ke fanake i tana kau kafai e kave e koe ki te ākoga. Taku ki ei e fakataga oioti e te ākoga na tino ahiahi taua ke feulu ki loto o te kakai o te ākoga vena na potu ākoga.
	+ Kafai e talafeagai, talanoa ki ei ki te tulafono o te 1 mita kafai e fakaaogā na tavale a te ākoga.
* Ka lahi te hūiga i na ākoga pe ko na Ākoga kamata.
	+ Fakailoa ki tau tamaiti ko kilatou e hē ake ki a latou vahega mahani. Hove ka kehe tona potu ākoga, oi kehe foki na tamaiti ka i tana vahega. Talanoa ki ei e uiga ki te liko ka iēi ia ite ākoga.
	+ Fakailoa ki ei ka iēi na hūiga ki te fakatulagaga o na potu ākoga.
	+ Fakailoa ki ei ko te fakamoemoega ko ia ke nofo i he koga e fokotahi ina aho uma e i te ākoga ai ia (e hē mafai foki he tahi tamaiti ke nofo i tona nofoa kafai ko ia e hē fano ki te ākoga), ma heā foki te tāua ai (hakiliga o te tino na pepehi ai te famai)
	+ Talanoa ki tau tamaiti ki na tulafono o te liko i te ākoga – 1 mita te mamao ma iētahi tamaiti, fufulu māmā na lima, tauhihi ki tana liko i te ākoga, ma ke nahe fefiloi ma iētahi liko I loto o te ākoga.
	+ Fakamanatu ki tau tamaiti e tatau ke 2 mita te mamao o ia ma iētahi taimi e hē i loto o tana liko i te ākoga.
	+ Fakailoa ki tau tamaiti e mafai ia ke fakafehōtaki ma na tamaiti o tana vahega mahani i luga o te neti i te nofo akoako mai te kaiga.
	+ Fakamanatu ki ei ko na malae takalo e hē mafai ke fakaaogā.
	+ Ko te tulafono o te 2 mita e apalai ki hō ni vaega o na lehona fakamalohi tino pe ko ni tafaoga e fai i na taimi o na mālologa.

**Kafai e fakaauau te nofo akoako o tau tamaiti mai loto o te kaiga:**

* Ko te faiākoga o tau tamaiti e takitaki e ia ana lehona e fai i tona nofo akoako mai i te kaiga. Nofo fehōtaki ma te faiākoga o tau tamaiti ke iloa ai e koe na lehona kua ia haonia mo te aho ma te vaiaho katoa.
* Hiaki te taimi e fakahalalau mai ai na polokalame i te TV mo te Nofo Akoako mai te kaiga. E hē **totogia** te ālaleo tenei, e fakahalalau mai i luga o te TVNZ i na ālaleo 7 i te TVNZ on Demand, vena foki ma te ālaleo 201 a te Sky. Tuhi ki lalo na taimi e tā mai ai na polokalame e fiafia ki ei tau tamaiti
* Kafai e mafai, peleni te koutou aho pe ko te vaiaho ma au tamaiti ma tō kaiga. Mafaufau:
	+ ki he taimi mahani ma tō kaiga
	+ ni ā te mafai ke fai fakatahi e koutou, pe fai e he tino e na ko ki latou.
* Fakafehōtaki ma te faiākoga o tau tamaiti ma fakailoa ki ei kafai eiei ni au fehili pe iēi foki ni mea e popole koe ki ei.

**Mo matua ma kaiga e hapoti e ki latou te nonofo akoako o ā latou fanau mai te kaiga:**

* Hiaki na taimi o na polokalame a te leitiō Talanoa Ako. <https://learningfromhome.govt.nz/pacific-communities/talanoa-ako-radio> Tuhi ki lalo na taimi e hau ai na polokalame i tau gagana. Kī tau leitiō ma fakalogologo ki te 531pi pe matamata ki na tala tuku hako mai i na gagana a te Pahefika i luga o te Tuhifoliga (Facebook) a te Kupega Fehōkotaki a te Pahefika (PMN).

Manatua te tāua o te nonofo i te fale, fakatauā fehoahoani, loto alofa ma aga malū. Hapoti te fakaauauga o te nofo akoako mai na kaiga kafai e mafai, ma lototahi ite fakataunukuga ke tumau ai te filemu i loto o te kaiga. E katoa te 5 miliona o kitatou ma e fakamoemoe pea ke taunuku fakatahi ki tatou ma te manuia ki te fakaikuga o tenei taimi faigata. E i mua pea te fakanāuga.

Kikila ifo ki te laupepa tenei a te COVID-19 mo na fehili fai hō ma ona tali e ono fehoahoani ki au peleni.

https://education.govt.nz/assets/COVID919-files/Alert-Level-3-FAQs-Tokelaun.docx

**Ka maua atu ni iētahi fakamatalaga**

E fakaauau pea te fehoahoani e maua e na akoga mai te kaufaigaluega a te matāeke ina pito fenua takitahi mo te fakatātiaga o a latou peleni. E aofia i tenei fehoahoaniga te fakafehōtakiga o matua, ma te fakahalalauga ona fakamatalaga agai ki na hūiga i luga o na alāleo kehekehe, e veia ko luga o te initaneti kae vena foki na alāleo o na leitiō.

Fai ma hiaki ifo te laupepa tenei a te malo i luga o te latou uepihaite, ma te uepihaite a te matāeke o ākoga mo ni fakamatalaga fou:

[Government Covid-19 website](file:///C%3A%5CUsers%5CPapasinM%5CAppData%5CLocal%5CMicrosoft%5CWindows%5CINetCache%5CContent.Outlook%5C5YCSXIW1%5Ccovid19.govt.nz)

[Ministry of Education Covid-19 page](http://education.govt.nz/covid-19/)